31977R2564
L 299/9
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 2564/77 НА КОМИСИЯТА
от 22 ноември 1977 година
за изменение на Регламент (ЕИО) № 1351/72 за признаване на групи от хмелопроизводители
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 1696/71 на Съвета от 26 юли 1971 г. за общата организация на пазара на хмел (1), последно изменен с Регламент № (ЕИО) № 1170/77 (2), и по-специално член 7, параграф 5 от него,
като има предвид, че Регламент (ЕИО) № 1170/77 измени разпоредбите, свързани с признатите групи производители, особено по отношение на техния състав и правомощия;
като има предвид, че тези правомощия са разширени; като има предвид, че поради това следва да се предвиди, че, за да бъде призната дадена група производители, учредителният ѝ акт следва да включва необходимата информация за членовете, с цел те да са напълно наясно със задълженията си в рамките на групата;
като има предвид, че Регламент (ЕИО) № 1351/72 на Комисията от 28 юни 1972 г. за признаване на групи от хмелопроизводители (3) следва да бъде съответно изменен, особено по отношение на политиката на такива групи за пазарната реализация на продукцията им и администрирането на производствената помощ;
като има предвид, че мерките, предвидени в настоящия регламент, са в съответствие със становището на Управителния комитет по хмела,
ПРИЕ НАСТОЯЩИЯ РЕГЛАМЕНТ:
Член 1
Член 1 от Регламент (ЕИО) № 1351/72 се изменя и гласи следното:
„Член 1
1. Общите правила, посочени в член 7, параграф 3, букви а) и б) от Регламент (ЕИО) № 1696/71 се установяват в писмен вид. Тези правила обхващат поне:
а)
относно продукцията:
аа)
използването на един или повече определени видове при подновяване на насаждения или създаване на нови такива,
бб)
спазване на определени методи на обработване и растителна защита,
вв)
събиране на реколтата, сушене и, когато е необходимо, подготовка за продажба;
б)
по отношение на продажбата, особено във връзка с концентрацията и условията за доставка:
аа)
общи условия, уреждащи продажбите на групата,
бб)
разпоредби, свързани с количествата, които производителите имат разрешение да продават, както и правилата, въз основа на които се извършват тези продажби,
вв)
разпоредбите, при които предоставената помощ за производство на групите по член 12, параграф 3, първа алинея от Регламент (ЕИО) № 1696/71 могат да се използват като мерки за пазарна стабилизация.
2. „Първият етап на продажба“ означава продажбата на хмел от самия производител или - при група производители - продажбата на хмел от членовете ѝ, на търговци на едро или на предприятията.“
Член 2
Настоящия регламент влиза в сила на третия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 22 ноември 1977 година.